শিবসেনা সমর্থকদের বিক্ষোভের চোটে রামলীলায় অভিনয় করা হচ্ছে না নওয়াজুদ্দিন সিদ্দিকির। সমর্থকদের দাবি, যিনি ভাইয়ের স্ত্রীয়ের উপর অত্যাচার করেন তাঁর কোনও অধিকারই নেই রামলীলায় অভিনয় করার।
মুজফফরনগরের বুধানায় একটি রামলীলা অনুষ্ঠানে মারীচের চরিত্রে পারফর্ম করার কথা ছিল নওয়াজের। বুধানা নওয়াজের হোমটাউন। কিন্তু শিবসেনার সমর্থকেরা বিক্ষোভ দেখিয়ে আয়োজকদের উপর চাপ সৃষ্টি করে। শেষ পর্যন্ত আয়োজকেরা অনুষ্ঠান বাতিল করার সিদ্ধান্ত নেন। মুজফফরনগরের পুলিশ সুপার (রুরাল) রাকেশ জলি জানান, ওই ব্যক্তিরা শিবসেনার সমর্থক। নওয়াজের ভাইয়ের স্ত্রী তাঁর বিরুদ্ধে হেনস্থা এবং অত্যাচারের অভিযোগ এনেছেন। শুধু তাই নয়, পণের জন্য নওয়াজ এবং তাঁর পরিবার তাঁকে মারধরও করেছেন বলে অভিযোগ করা হয়েছে। এই ঘটনায় বিক্ষুব্ধ শিবসেনা সমর্থকেরা। যদিও নওয়াজ বিষয়টা অস্বীকার করেছেন পুরোপুরি। তাঁর কাকাই নাকি এসব করিয়েছেন নওয়াজকে অপদস্থ করার জন্য। কিছুটা ‘প্রচার’ পাওয়ার লোভেও নাকি এসব করিয়েছেন নওয়াজের কাকা, এ রকম কথাও শোনা যাচ্ছে। 
বুধবার রাতে নওয়াজকে বুধানায় মারীচের চরিত্রে অভিনয় করতে দেখা গিয়েছিল। ন্যাশনাল স্কুল অফ ড্রামা থেকে পাশ করার পর এটাই দু’দশক পর তাঁর প্রথম মঞ্চাভিনয়। দিল্লির রামলীলা তারকাখচিত হলেও উত্তরপ্রদেশের রামলীলার চরিত্রটা একটু আলাদা। আয়োজকদের অনুরোধেই মঞ্চে ফিরেছিলেন অভিনেতা। নিজের শহরে অভিনয় করতে পেরে বেশ খুশিও ছিলেন তিনি। কিন্তু বাধ সাধল শিবসেনার সমর্থকেরা।